แรงซื้อหุ้นรถยนต์หนุนตลาดหุ้นยุโรปปิดพุ่ง
ตลาดหุ้นยุโรปปิดพุ่งขึ้นเมื่อคืนนี้ (30 ก.ย.) เพราะได้แรงหนุนจากการฟื้นตัวขึ้นของหุ้นกลุ่มรถยนต์ หลังจากที่ราคาหุ้นดิ่งลงอย่างหนักในช่วงก่อนหน้านี้ อันเนื่องมาจากข่าวโฟล์คสวาเกนโกงผลตรวจสอบมลพิษรถยนต์ดีเซล
1 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2.5% ปิด (0 ก.ย.) ที่ 347.77 จุด, ดัชนี CAC-40 ตลาดหุ้นฝรั่งเศสปิดที่ 4,455.29 จุด พุ่งขึ้น 111.56 จุด หรือ +2.57%, ดัชนี DAX ตลาดหุ้นเยอรมันปิดที่ 9,660.44 จุด พุ่งขึ้น 210.04 จุด หรือ +2.22% และดัชนี FTSE 100 ตลาดหุ้นลอนดอนปิดที่ 6,061.61 จุด เพิ่มขึ้น 152.37 จุด หรือ +2.58%
หุ้นโฟล์คสวาเกนพุ่งขึ้น 2.7% ซึ่งช่วยหนุนหุ้นตัวอื่นๆในกลุ่มรถยนต์ดีดตัวขึ้นด้วย หลังจากหุ้นกลุ่มดังกล่าวร่วงลงอย่างหนักก่อนหน้านี้ ภายหลังจากที่โฟล์คสวาเกนออกมายอมรับว่า รถยนต์เพื่อการพาณิชย์ของบริษัทราว 1.8 ล้านคันมีการติดตั้งซอฟท์แวร์ที่ทำให้ดูเหมือนว่ามีการปล่อยมลพิษน้อยกว่าความเป็นจริง
สำหรับข่าวความคืบหน้าล่าสุดของโฟล์คสวาเกนนั้น นายสเตเฟน เลอ โฟลล์ โฆษกรัฐบาลฝรั่งเศส กล่าวว่า รัฐบาลฝรั่งเศศไม่ได้พิจารณาสั่งห้ามจำหน่ายรถยนต์โฟล์คสวาเกนบางรุ่นในฝรั่งเศส หลังจากที่ทางการสวิตเซอร์แลนด์ระบุว่าอาจมีการออกคำสั่งห้ามจำหน่ายรถยนต์โฟล์คสวาเกนในประเทศ
ตลาดหุ้นยุโรปได้รับแรงหนุนจากการพุ่งขึ้นของตลาดหุ้นทั่วโลกเมื่อวานนี้ โดยเฉพาะดัชนีนิกเกอิตลาดหุ้นโตเกียวที่ปิดพุ่งขึ้น 2.7% และดัชนีฮั่งเส็งตลาดหุ้นฮ่องกงปิดตลาดพุ่งขึ้นกว่า 1% นอกจากนี้ ตลาดหุ้นนิวยอร์กยังได้รับปัจจัยบวกจากข้อมูลจ้างงานที่แข็งแกร่งของสหรัฐ โดยเมื่อช่วงค่ำวานนี้ตามเวลาไทย ADP เปิดเผยว่า ภาคเอกชนของสหรัฐมีการจ้างงานเพิ่มขึ้น 200,000 ตำแหน่งในเดือนก.ย. สอดคล้องกับการคาดการณ์ของนักวิเคราะห์
ขณะที่นักลงทุนจับตาดูกระทรวงแรงงานสหรัฐจะเปิดเผยตัวเลขการจ้างงานนอกภาคเกษตรประจำเดือนก.ย.ในวันศุกร์นี้ ขณะที่นักวิเคราะห์คาดว่า ตัวเลขการจ้างงานจะเพิ่มขึ้น 200,000 ตำแหน่ง โดยเพิ่มขึ้นจากระดับ 173,000 ตำแหน่งในเดือนส.ค. และคาดว่าอัตราการว่างงานจะทรงตัวที่ระดับ 5.1% ซึ่งเป็นระดับต่ำสุดในรอบกว่า 7 ปี